荃灣石棺藏屍案

荃灣石棺藏屍案，又叫荃灣水泥藏屍案，係香港2016年一單兇殺案，發生喺新界荃灣灰窰角街2-6號一座叫DAN6嘅工廠大廈入邊一個單位，死者條屍俾人埋咗入一個石屎方塊。

經過
死者係28歲男子張萬里，喺2016年3月7號俾佢女朋友報失蹤，警方調查一路未有結果。3月29號，警方收到風，話死者最後去過「DAN6」9樓一個單位，當晚7點幾去嗰度調查，發現單位傳出惡臭，破門後發現臭味來自屋入面一嚿四面用木板封起、3呎乘3呎乘2.5呎嘅石屎方塊。消防員幫手鑿碎石屎，發現死者條屍喺石屎入面，畀膠袋、枕頭袋包住同畀繩綁住。

警方初頭先後喺香港拉過三男兩女，包括死者女朋友，不過深入調查後，鎖定疑兇係著草去咗台灣嘅三男一女。到4月10號晚，女疑兇何菱瑜主動到新北市一間派出所投案，話驚俾其他三個疑兇滅口。第二日台灣警方搵埋佢哋三個，並且用入境簽證過期做理由將佢哋遣返香港。

4月13號，警方安排女疑兇何菱瑜重組案情，第二日喺荃灣法院提堂。案情透露，死者喺3月4號俾人殺死，估計死因係窒息。何喺警誡下承認曾經同3名男疑兇商討殺死死者。而三名男被告就喺警誡下承認曾經喺死者大髀髀罅打針，同埋用哥羅芳掩住死者口鼻。

8月12號，何菱瑜獲撤銷控罪，而曾祥欣、張善恒同劉錫豪就喺2016年4月13號正式被落案起訴串謀謀殺罪。案件喺2018年4月正式開審，其中何菱瑜獲安排做特赦證人。2018年5月，主審法官因病要即刻停工，而要解散陪審團，到2019年10月重新開審。

最後第一被告曾祥欣被判謀殺罪成終身監禁，其餘2名被告就被判誤殺罪成入獄17年。

涉案者 
何菱瑜：花名「小草」，原名何靜汶，案發時18歲，女性，曾經喺旺角一間日式女僕咖啡店做侍應，平時打扮性感，鍾意著短裙仔。根據佢喺法庭嘅作供，佢1998年喺中國大陸出世，兩三歲跟屋企人嚟香港定居，2015年改用依家個名。
曾祥欣：案發時26歲，男性，曾經被指係何菱瑜嘅男朋友，不過俾何菱瑜正印男朋友「阿賢」否認。
劉錫豪：案發時21歲，男性，參加過亞洲電視《亞洲星光大道4 跳舞吧！》。
張善恒：案發時23歲，男性。

參考
荃灣揭自製石屎棺藏屍　死者疑是28歲失蹤男
石棺藏屍：死者追逾百萬債送命　女友亦被捕
石棺藏屍：小草性感重組案情　警落案明提堂
石棺藏屍：小草被控串謀謀殺　死者3月4日亡
石棺藏屍案 死者大腿內側遭打針
荃灣石棺藏屍案　美少女「小草」獲撤謀殺罪

香港2016年
類:香港命案
類:荃灣